Halldór Ásgrímsson

Halldór Ásgrímsson  (f. 8. september 1947 á Vopnafirði d. í Reykjavík 18. maí 2015) var íslenskur stjórnmálamaður sem að var forsætisráðherra Íslands frá 2004 til 2006. Auk þess var hann sjávarútvegsráðherra Íslands frá 1983 til 1991, utanríkisráðherra Íslands frá 1995 til 2004 og formaður Framsóknarflokksins frá 1994 til 2006 

Halldór sat á Alþingi frá 1974 til 1978 og svo aftur frá 1979 til 2006. Halldór lét af þingmennsku að loknu flokksþingi Framsóknarflokksins í ágúst 2006, eftir 31 árs setu á þingi, en hann var starfsaldursforseti þingsins er hann lét af þingmennsku. Halldór gegndi ráðherraembætti nær samfellt í tvo áratugi, rúm 19 ár, og hefur aðeins Bjarni Benediktsson gegnt lengur ráðherraembætti í stjórnmálasögu landsins. Halldór var sjávarútvegsráðherra 1983 – 1991, dóms- og kirkjumálaráðherra 1988 – 1989, ráðherra norrænnar samvinnu 1985 – 1987, utanríkisráðherra 1995 – 2004 og forsætisráðherra 2004 – 2006. Halldór sat á þingi fyrir Austurlandskjördæmi, fyrst 1974 - 1978 og síðar 1979 - 2003, og loks fyrir Reykjavík norður 2003 - 2006.

Halldór tók við af Davíð Oddssyni sem forsætisráðherra þann 15. september 2004. Hann er fimmtándi maðurinn sem gegnir embætti forsætisráðherra frá stofnun lýðveldisins. Þann 5. júní 2006 tilkynnti Halldór Ásgrímsson að hann hygðist hætta sem forsætisráðherra og sem formaður Framsóknarflokksins. Þessi tilkynning kom í kjölfar slæms gengis Framsóknarflokksins í sveitarstjórnarkosningum það sama ár. Halldór lét af embætti forsætisráðherra á ríkisráðsfundi þann 15. júní 2006 og lét með því af ráðherraembætti eftir rúmlega 19 ára setu í ríkisstjórn samtals. Halldór lét af formennsku í Framsóknarflokknum á flokksþingi þann 19. ágúst 2006, eftir að hafa verið formaður og varaformaður flokksins í rúmlega aldarfjórðung samfellt, sem varaformaður 1980 - 1994 og formaður 1994 - 2006.

1. janúar 2007 tók Halldór við sem framkvæmdastjóri Norrænu ráðherranefndarinnar og sinnti hann því embætti til ársins 2013.

Halldór lést í Reykjavík 18. maí 2015, 67 ára að aldri, af völdum hjartaáfalls.

 Tenglar 
 Norræna ráðherranefndin 

Flokkur:Formenn Framsóknarflokksins
Flokkur:Forsætisráðherrar Íslands

Flokkur:Handhafar stórkross Hinnar íslensku fálkaorðu
Flokkur:Handhafar stórriddarakross með stjörnu Hinnar íslensku fálkaorðu
Flokkur:Sjávarútvegsráðherrar Íslands
Flokkur:Utanríkisráðherrar Íslands
Flokkur:Varaformenn Framsóknarflokksins
Flokkur:Þingmenn Framsóknarflokksins